Μπουγάτσα με κρέμα του Στέλιου Παρλιάρου
Ώρα για μπουγάτσα! Μια καταπληκτική συνταγή με απαλή, τρυφερή κρέμα. Το μυστικό είναι ότι πήζει με αλεύρι αντί για σιμιγδάλι και μοσχοβολάει λεμόνι.
1 πακέτο φύλλο κρούστας για γλυκά, 200 γρ. βούτυρο αγελάδος, λιωμένο, 1 κιλό φρέσκο γάλα, πλήρες, ξύσμα από 1 λεμόνι, 200 γρ. λευκή κρυσταλλική ζάχαρη, 120 γρ. αλεύρι για όλες τις χρήσεις, 4 αυγά , ζάχαρη άχνη και κανέλα, για πασπάλισμα
Για να φτιάξουμε μπουγάτσα με κρέμα, ζεσταίνουμε σε μια κατσαρόλα το γάλα μαζί με το ξύσμα λεμονιού.Παράλληλα, σε ένα μπολ ανακατεύουμε τη ζάχαρη, το αλεύρι και τα αυγά με έναν αυγοδάρτη.Λίγο πριν πάρει βράση το γάλα, αδειάζουμε το 1/3 στο μείγμα των αυγών και ανακατεύουμε.Αμέσως, ρίχνουμε το περιεχόμενο του μπολ μέσα στην κατσαρόλα με το υπόλοιπο γάλα και συνεχίζουμε το ανακάτεμα πάνω στη φωτιά μέχρι να δέσει η κρέμα και να αρχίσει να κοχλάζει. Την κατεβάζουμε από τη φωτιά και την αφήνουμε στην άκρη.Προθερμαίνουμε τον φούρνο στους 160° C. Σε ένα παραλληλόγραμμο ταψί 30 x 40 εκ. στρώνουμε τα μισά φύλλα κρούστας, βουτυρώνοντάς τα ένα ένα και αφήνοντας τις άκρες τους να κρέμονται προς τα έξω. Απλώνουμε από πάνω τη ζεστή ακόμα κρέμα και γυρίζουμε τις άκρες των φύλλων προς τα μέσα. Σκεπάζουμε με τα υπόλοιπα φύλλα, βουτυρώνοντάς τα και αυτά ένα ένα, και γυρίζουμε τις άκρες τους προς τα μέσα, στριμώχνοντάς τες ανάμεσα στο γλυκό και στα τοιχώματα του ταψιού.Ψήνουμε στον προθερμασμένο φούρνο για περίπου 45 λεπτά. Σερβίρουμε τη μπουγάτσα κατά προτίμηση χλιαρή, πασπαλισμένη με ζάχαρη άχνη και κανέλα.
Αυγά,Γάλα,Ζάχαρη,Χορτοφαγικά